- Ingen spor etter Sigrid i 37-åringens bil
Fire minutter over midnatt 5. august, 11 minutter før siste livstegn fra Sigrid Giskegjerde Schjetne (16), ble den drapssiktede 37-åringens bil, en 1999-modell grønn Citroën Xianta, registrert i en bomring i nærheten av Østensjø.Bilen har også vært sentral i etterforskningen fordi den fire dager etter forsvinningen ble solgt av siktede for 2000 kroner med to bulker på panseret og en knusningsskade nederst på frontruten, ifølge den nye bileieren. Årsaken til at den nå løslatte 64-åringen, som fortsatt er siktet i saken, ble holdt fengslet i to måneder var blant annet at han koblet disse skadene til Sigrid-saken - uten å gå til politiet med sine mistanker. Etter det VG får opplyst skal det imidlertid ikke være gjort funn av hverken biologiske spor eller andre typer spor etter Sigrid på eller i bilen. Dette gjelder altså både undersøkelsene som er gjort av skadene bilen har, men også innvendig i kupeen og bagasjerommet. Alle rapporter om bilen skal være utferdiget, etter det VG får opplyst. Dermed kan ikke politiet slå fast hva slags bil som kan ha blitt brukt til å frakte Sigrid. Mange interessante biler Politiadvokat Cecilie Gulnes i Oslo politidistrikt besvarte ikke VGs henvendelser i går, men har tidligere uttalt: - Det er mange biler som er veldig interessante for politiet i denne saken, men jeg vil ikke gå i detalj på denne bilen, selv om det fortsatt er en god del spørsmål vi har rundt både den og andre biler. Det er også fortsatt flere biler som ikke er undersøkt. Gulnes hevder at Sigrid ikke døde på Østensjø som følge av en bilulykke, og vil ikke spekulere i om hun er utsatt for en påkjørsel som da ikke drepte henne. 37-åringen ble torsdag varetektsfengslet i fire nye uker med brev- og besøksforbud, hvorav to i isolasjon. Han får imidlertid nå lov til å lese aviser der saken ikke omtales.Hans forsvarer John Christian Elden mener politiet står overfor et paradoks når det gjelder den aktuelle bilen. - Det sier det meste når retten sier saken står på stedet hvil. Bilen synes bare interessant dersom dette er et bildrap. Hvis det ikke er det, svekkes mistanken mot 37-åringen, sier Elden. Medforsvarer Karen Forbrigd var i avhør med 37-åringen i seks timer i går. - Han erkjenner ingen befatning med Sigrid eller for eksempel å ha kjørt på henne, sier Forbrigd.
Etter at politiet har undersøkt den drapssiktede 37-åringens bil, skal det ikke være gjort noen funn som knytter den til Sigrid Giskegjerde Schjetne.